**PÁLYÁZATI FELHÍVÁS**

**A Magyarországi Németek Országos Önkormányzata pályázatot hirdet a Magyarországi Németek Országos Önkormányzata Német Színháza – Deutsche Bühne Ungarn – (székhelye: 7400 Szekszárd, Garay tér 4.) vezetői (igazgatói) munkakörének betöltésére**

**A vezető foglalkoztatása:**

A foglalkoztatás az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (továbbiakban: Emtv.) 39. §-a alapján a Munka Törvénykönyvéről szóló 1992. évi XXII. törvény (továbbiakban: Mt.) vezető állású munkavállalókra vonatkozó rendelkezései alkalmazásával munkaviszony keretében történik.

A munkaviszony határozott időtartamra, a pályázat eredményes elbírálásától számított 5 évre jön létre.

A munkába lépés napja: 2012. december 1.

A munkaviszony tekintetében az Mt. 191. §-ában meghatározott összeférhetetlenségi szabályok irányadóak.

Bérezés: megegyezés szerint, az Mt. vezető állású munkavállalóira vonatkozó rendelkezések figyelembe vételével.

**Az intézmény közfeladata:**

Az Intézmény tevékenysége folytatása keretében sajátos eszközeivel hozzájárul a Magyarországon élő német nemzetiségi lakosság nyelvi és kulturális identitásának megőrzéséhez, fejlesztéséhez.

A német kultúra, nyelv-és irodalom iránt érdeklődő közönség számára a műfajilag sokszínű német nyelvű színházi előadásokat hoz létre.

Bemutatókat tart székhelyén és az ország más területein, tájol, vendégjátékokat teljesít és fogad.

Vállalja a német irodalom értékeinek tolmácsolását, a hazai német nyelvű irodalom népszerűsítését, bemutatását a magyarországi és a nemzetközi kulturális életben.

Támogatja a hazai német nyelvű amatőr színjátszást és a német kultúra körébe tartozó előadó művészeti tevékenységet.

Kapcsolatot tart német nyelvű színházakkal és a német színházi szervezetekkel, kölcsönös szakmai programokat, turnékat készít elő és bonyolít le.

Közönségbázisának biztosítása érdekében gondoskodik tevékenysége széleskörű megismeréséről és népszerűsítéséről.

Kapcsolatot tart a német nemzetiségi önkormányzatokkal, egyesületekkel, művészeti csoportokkal, lehetőség szerint hozzájárul eredményes működésükhöz.

Kiemelt kapcsolatokat ápol a német alap- közép-és felsőfokú oktatási-nevelési intézményekkel, támogatja a diákszínjátszást, segíti a színház iránt érdeklődő színházi pályára készülő tehetséges fiatalokat. Rendszeres bemutatókat tart az ifjúsági közönség számára.

**Az intézmény jogállása:** önálló jogi személy, országos nemzetiségi önkormányzati költségvetési szerv.

**Az igazgató kiemelt feladatai:**

A Magyarországi Németek Országos Önkormányzata Német Színháza különböző művészeti ágakban (színművészet, táncművészet, zeneművészet) szolgálja ki a közönség igényeit. Ennek megfelelően az intézmény igazgatójának az államháztartásról szóló 2011. évi CXCV. törvény „A költségvetési szervek jogállása” című fejezetében előírtakon túl kiemelt feladatai:

* a költségvetési támogatások, bevételek és egyéb források mértékét figyelembe vevő intézményi gazdálkodás, létszámgazdálkodás,
* törekvés a fenntartói forrásokat kiegészítő pályázati és szponzori támogatások és a saját bevétel hatékony növelésére,
* a művészeti évadokra szólóan elkészített tervek alapján a magyarországi német színjátszás hagyományainak megőrzése és ápolása,
* az intézmény közönségkapcsolatainak ápolása, törekedve a látogatottság növelésére,
* a társulat művészeti munkájában rejlő turisztikai lehetőségek kihasználása, művészeti sikerekkel hozzájárulás a magyarországi németek kulturális ismertségének és elismertségének további növeléséhez,
* az irányítói jogokat gyakorló önkormányzat felkérésére közreműködés a magyarországi német közösség kulturális életét reprezentáló programok, fesztiválok és a társművészetek rendezvényeinek megvalósításában.

**Az intézmény 2012. évi költségvetésének fő előirányzatai:**

|  |  |
| --- | --- |
| Megnevezés | Összeg E Ft-ban |
| Bevételek |   |   |
|   | Intézményi működési bevételek | 9.350 |
|   | Önkormányzati támogatás | 77.400 |
|   | *(ebből: központi támogatás)* | *52.400* |
|  | Pénzforgalom nélküli bevétel | 16.000 |
|   | Bevételek összesen | 102.750 |
| Kiadások |   |   |
|   | Személyi juttatások | 51.513 |
|   | Munkaadót terhelő járulékok | 13.491 |
|   | Dologi kiadások | 37.746 |
|   | Felhalmozási kiadások | 0 |
|   | Kiadások összesen | 102.750 |
| Létszám (fő): |   | 29 |

**Pályázati feltételek:**

1. Az Emtv. 40. § (1) és (3) bekezdéseinek megfelelően előadó-művészeti intézményben vezető munkakör ellátásával az a személy bízható meg, aki:
* szakirányú felsőfokú végzettséggel, és
* felsőfokú német nyelvtudással és
* legalább ötéves szakmai gyakorlattal rendelkezik.

*Szakirányú felsőfokú végzettségnek minősül* a felsőfokú oktatási intézményben szerzett, az intézmény alaptevékenységének megfelelő diplomával vagy oklevéllel, továbbá a jogász, illetve a közgazdász oklevéllel tanúsított végzettség.

*Felsőfokú német nyelvtudásnak minősül:* Államilag elismert felsőfokú C típusú, vagy azzal egyenértékű német nyelvvizsga, vagy külföldön német nyelven szerzett szakirányú felsőfokú végzettség, mely diplomát a Magyar Ekvivalencia és Információs Központ elismert.

*Szakmai gyakorlatnak minősül*a valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében pedig az ilyen feladatkörben eltöltött idő.

1. Büntetlen előélet, cselekvőképesség, a pályázó ne álljon a foglalkozás gyakorlásától eltiltó jogerős ítélet hatálya alatt.
2. Vagyonnyilatkozat-tételi kötelezettség vállalása.

**Az elbírálás során előnyt jelenthet:**

* a magyarországi német nemzetiséghez való tartozás,
* színház működtetési területen szerzett vezetői gyakorlat,
* szakmai siker és profitorientált menedzsment szemlélet,
* művészi munkáért megszerzett szakmai elismerés (díj, fesztivál díjazás),
* színház üzemeltetésben szerzett szakmai tapasztalat.

**A pályázatnak tartalmaznia kell:**

* a Magyarországi Németek Országos Önkormányzata Német Színháza irányítására, működtetésére, tevékenységének szervezésére és menedzselésére vonatkozó konkrét szakmai és vezetői programot,
* a művészeti munka szakmai koncepcióját,
* a pályázó szakmai önéletrajzát,
* 90 napnál nem régebbi hatósági erkölcsi bizonyítvány eredeti példányát,
* iskolai végzettséget, szakképzettséget tanúsító okiratok hitelesített másolatát,
* a szakmai gyakorlatot bizonyító igazolást,
* nyilatkozatot arról, hogy az Mt. 191. §-ában meghatározott összeférhetetlenségi ok nem áll fenn,
* nyilatkozat a vagyonnyilatkozat-tételi kötelezettség vállalásáról,
* nyilatkozat, hogy a pályázat keretében személyes adatainak kezeléséhez hozzájárul, és pályázatának tartalmát a véleményezési eljárásban résztvevők megismerhetik,
* nyilatkozat, hogy a pályázatot az arra jogosult testületek nyilvános ülésükön tárgyalhatják-e,
* nyilatkozatot arról, hogy a társulat előtt meghatározott időkeretben vállalja-e a bemutatkozást,
* a bérezésre és egyéb személyi juttatásokra vonatkozó igényét: havi személyi alapbér bruttó összege Ft-ban, egyéb személyi juttatások juttatási formánként éves szinten összesen bruttó forintban.

A pályázatokat magyar és német nyelven kell benyújtani.

**A pályázati felhívás közzététele:** a Nemzeti Erőforrás Minisztérium ([www.kormany.hu](http://www.kormany.hu)) és Magyarországi Németek Országos Önkormányzata internetes honlapján ([www.ldu.hu](http://www.ldu.hu)) történik.

 **A pályázat benyújtásának határideje:** a Nemzeti Erőforrás Minisztériumának honlapján történő közzététel napját követő 30. nap.

**A pályázat benyújtásának módja:**

* A pályázatokat zárt borítékban *„Pályázat a Magyarországi Németek Országos Önkormányzata Német Színháza igazgatói munkakörére”* megjelöléssel Magyarországi Németek Országos Önkormányzata elnökéhez lehet benyújtani személyesen vagy tértivevényes ajánlott postai küldeményként (Magyarországi Németek Országos Önkormányzata 1537 Budapest, Pf.: 348.). Postai küldemény esetén a postára adás napja legkésőbb a benyújtási határidő utolsó napja lehet.
* Hiánypótlásnak helye nincs, a hiányosan, vagy késedelmesen benyújtott pályázatokat a pályáztató érvénytelennek nyilváníthatja annak érdemi elbírálása nélkül.

**Az elbírálás rendje:**

A pályázatok véleményezésére az Emtv. 39. § (6) bekezdése alapján felkért szakmai bizottság és a döntésre javaslatot tevő Magyarországi Németek Országos Önkormányzata Kulturális Bizottsága a pályázatokat a benyújtási határidő lejártát követő 30. napon belül bírálják el. A testületek ülésükre az érvényesen pályázókat személyes meghallgatásra meghívják.

A pályázatokról, a Magyarországi Németek Országos Önkormányzata Német Színháza igazgatójának kinevezéséről Magyarországi Németek Országos Önkormányzata Közgyűlése a szakmai bizottság véleményezését követő első testületi ülésén dönt a Közgyűlés által felkért szakmai bizottság ajánlása és a Magyarországi Németek Országos Önkormányzata Kulturális Bizottsága állásfoglalásának ismeretében.

A pályázat kiírója fenntartja jogát a pályázati eljárás eredménytelennek nyilvánítására és a jogszabályi előírásoknak megfelelően 30 napon belül új pályázat kiírására.

A nem nyertes pályázatokat az Emtv. 39. § (12) bekezdése alapján a döntést követően a pályázat kiírója visszajuttatja.

A pályázattal kapcsolatban további tájékoztatást Heinek Ottó a Magyarországi Németek Országos Önkormányzata elnöke nyújt a 06-1-212-9151-es telefonszámon.

A pályázat kiírója a pályázóknak igény szerint azonos tartalmú tájékoztató dokumentációt biztosít (alapító okirat, szervezeti és működési szabályzat, költségvetési előirányzatok és teljesítési adatok, előadásszámok, látogatottság, létszám, technikai és műszaki adatok).